钦定古今图书集成/明伦汇编/宫闱典/第005卷 > 《拟古宫词一百首》〈录三十首〉蜀成王让栩
## 钦定古今图书集成/明伦汇编/宫闱典/第005卷 > 《拟古宫词一百首》〈录三十首〉蜀成王让栩

无语凭栏珠泪潸，双眉蹙蹙锁春山。可怜空长彤宫
里，一世光阴半世闲。

半掩残灯半掩明，前生薄幸在今生。凄凉最苦秋宵
永，风冷阶虫伴雨鸣。

静院深深昼悄然，几时好梦得扪天。此生莫恨因缘
浅，还有来生五百年。

鸾镜生尘十载多，羞看娇影舞婆娑。残脂剩粉无人
扫，随水流来涨御河。

觚棱月上晚岚空，影透房栊冷帐中。孤枕萧条魂梦
断，满腮红泪湿西风。

青春一去岂重来，转毂韶光日夜催。三百六旬空怅
望，朱门经岁不曾开。

玉露侵阶点翠苔，金波穿牖共徘徊。潜身坐倚梧桐
树，待学《吹箫》等凤来。

空有华堂十数重，等闲不复见君容。俄听玉辇声才
过，恨却监宫急急封。

五云高护凤楼深，风度时来断续音。楼上君王自听
得，尽知合院动秋砧。

睤睨鸦喧曙色明，丽谯隐隐尽钟声。各宫装束焚香
候，只恐君王道院行。

默默心情向阿论，纤腰瘦怯画中人。良辰美景番成
恨，忘却新春与旧春。

君王翊日宴长春，霖雨迷漫泞土尘。特令满宫来魇
止，一时悬挂扫晴人。

春景流莺语渐稀，倚窗抚景泪沾衣。廉纤微雨濛濛
拂，零落残花片片飞。

向暖嬉游笑语欢，宫官忽道过金銮。传呼声急人皆
避，尽闭窗棂纸隙看。

银床雨滴伴苍梧，香烬孤窗暗鸭𬬻。湿气生寒人迹
少，紫苔重叠满金铺。

粉翠沈埋岂自由，空房独守几时休。风凋月落宫墙
内，知是人间又报秋。

新观玉历识正初，泰运三阳蔼帝居。御座今安圆阁
子，禁中欲置女《尚书》。

禁宫宫女三千室，多下珠帘昼掩窗。为避春光羞独
见，花间恨杀蝶飞双。

城外晴风卷薄尘，传言都道踏青人。繁华满目开如
锦，惟此宫中不见春。

绮窗垂柳影婆娑，长日花砖未肯过。六院不通人语
寂，一双鸲鹆巧言多。

北斗阑干夜未央，金𬬻侍女更添香。穿窗月射鸳鸯
枕，半隐灯光在小床。

独卧空床倦不言，半扄疏牖面南垣。低檐雾锁黄昏
候，投宿寒乌逐对喧。

内池春水鸭头绿，上苑晨花猩血红。蜂蝶丛花鸳戏
水，一齐著意向东风。

漏残鸡唱曙光时，璧月穿花影渐移。欲画愁眉羞对
镜，黄鹂飞上万年枝。

宫墙西望对残霞，结阵翩飞绕暮鸦。帘幕飘摇风动处，有情双燕自归家。

绿竹翛翛隔短墙，黄昏凄雨洒潇湘。梦回窗掩银缸
冷，蟋蟀声中秋夜长。

人人都道得神仙，那得郦阳甘谷泉。何似上阳宫监
好，长门春老不知年。

淅淅凄风匝凤帏，琐窗那得见晴晖。廉纤微雨侵阶
湿，嗝嗝横空啄木飞。

金锁重门静院空，翠华一去寂无踪。《玉楼歌》吹随风
断，满地桐阴泣泪红。

白雪漫漫积禁堤，夜寒宫月照玻璃。晓来宫女喧看
处，扫向盘中捏狻猊。